આ જ કારણે તેમણે બેંગલુરુની સાથે સાથે હૈદરાબાદને સ્ટારઅપનું મોટું કેન્દ્ર બનાવવાની જવાબદારી લીધી છે. જે રીતે 'ટી-હબ'ની સ્થાપના થઈ છે અને જે રીતે તેણે કામ કરવાની શરૂઆત કરી છે તેને જોતા એવું લાગે છે કે શ્રીનિવાસ તેમના ઉદ્દેશમાં સફળ રહ્યાં છે. આ કેન્દ્રની સ્થાપના 5 નવેમ્બર, 2015ના રોજ થઈ હતી અને જગપ્રસિદ્ધ ઉદ્યોગપતિ રતન ટાટા, તેલંગાણાના રાજ્યપાલ નરસિમ્હન અને આઈટી મંત્રી તારક રામા રાવ જેવી હસ્તીઓએ ઉદ્ઘાટન સમારંભમાં ઉપસ્થિત રહીને તેની શોભા વધારી હતી. આ કેન્દ્ર સરકારી અને ખાનગી ભાગીદારીનો વિશિષ્ટ નમૂનો છે. આ તેલંગાણા સરકાર, ભારતીય ઇન્ફોમેર્શન ટેકનોલોજી ઇન્સ્ટિટ્યૂટ – હૈદરાબાદ (આઇઆઇઆઇટી-એચ), ઇન્ડિયન સ્કૂલ ઓફ બિઝનેસ અને નલસાર ઉપરાંત દેશની પ્રસિદ્ધ ખાનગી સંસ્થાઓના સંયુક્ત વિચાર, મહેનત અને સહકારનું પરિણામ છે.